
                                                 Nr.23/420/2009
BIROUL PERMANENT
AL

CAMEREI DEPUTAŢILOR



Vă înaintăm, alăturat, Raportul asupra propunerii legislative privind modificarea şi completarea Legii nr. 11/1991 privind combaterea concurenţei neloiale, transmisă cu adresa nr.P.l.-x 657 din 15 decembrie 2009.



În raport de obiectul şi conţinutul reglementării, propunerea legislativă face parte din categoria legilor ordinare.


În conformitate cu prevederile art. 75 din Constituţia României, republicată, Camera Deputaţilor este Cameră decizională.
PREŞEDINTE,

Iulian Iancu

    Nr.23/420/2009
R A P O R T

asupra propunerii legislative privind modificarea şi completarea 
Legii nr. 11/1991 privind combaterea concurenţei neloiale


În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, spre dezbatere şi avizare în fond, cu propunerea legislativă pentru modificarea şi completarea Legii nr. 11/1991 privind combaterea concurenţei neloiale, transmisă cu adresa nr.P.l.x 420 din 15 decembrie 2009, înregistrată la comisie sub nr.23/420 din 15 decembrie 2009.



Senatul a respins propunerea legislativă în şedinţa din 9 decembrie 2009.


Comisia juridică, de disciplină şi imunităţi a avizat negativ proiectul de lege, cu avizul nr. Pl-x 657  din 2 februarie 2010.


Consiliul Legislativ, cu avizul nr. 810 din 13 iulie 2009, a avizat proiectul, formulând observaţii şi propuneri.


Guvernul a transmis punctul său de vedere, sub nr.2220/DPSG/31.08.2009 prin care transmite că nu susţine adoptarea propunerii legislative în forma prezentată de iniţiatori.


Propunerea legislativă are ca obiect modificarea Legii nr. 11/1991 privind combaterea concurenţei neloiale, cu modificările şi completările ulterioare, în scopul actualizării denumirilor şi a normelor de trimitere din cuprinsul art.4 alin.(7) şi art.8 alin.(2) şi a corelării prevederilor acestui act normativ cu „prevederile legislaţiei în vigoare”.

          Membrii Comisiei pentru industrii şi servicii au examinat propunerea  legislativă în şedinţa din 10 februarie 2010 şi au hotărât, în unanimitate, respingerea acesteia, având în vedere următoarele:
-soluţia preconizată prin art.I pct.1 din propunerea legislativă este lipsită de eficienţă normativă, întrucât, prin prevederile art.48 din Ordonanţa Guvernului nr.2/2001 privind regimul juridic al contravenţiilor, cu modificările şi competările ulterioare, legiuitorul a dispus că:”Ori de câte ori într-o lege specială sau în alt act normativ anterior se face trimitere la Legea nr.32/1968 privind stabilirea şi sancţionarea contravenţiilor, trimiterea se va socoti făcută la dispoziţiile corespunzătoare din prezenta ordonanţă.”

-în ceea ce priveşte înlocuirea expresiei „Oficiul Concurenţei” cu „Consiliul Concurenţei”, prin Ordonanaţa de urgenţă a Guvernului nr.121/2003 pentru modificarea şi completarea Legii concurenţei nr.21/1996, atribuţiile Oficiului Concurenţei privind constatarea şi sancţionarea contravenţiilor prevăzute de Legea nr.11/1991 au fost preluate de Ministerul Finanţelor Publice, şi nu de către Consiliul Concurenţei.


La lucrările comisiei au fost prezenţi 26 de deputaţi din totalul de 28 de membri ai comisiei.
                    Din partea Ministerului Finanţelor Publice au participat, ca invitaţi, doamna  Irina Avram – director general şi domnul Dan Pantea – director general adjunct.


În raport de obiectul şi conţinutul reglementării, propunerea legislativă face parte din categoria legilor ordinare.


În conformitate cu prevederile art.75 alin.(3) din Constituţia României, republicată, Camera Deputaţilor este Cameră decizională.

                        PREŞEDINTE,                                         SECRETAR,
                          Iulian Iancu                                            Mircea Marin
Consilier parlamentar,
Silvia Vlăsceanu

